**Преподаване на управленски знания**

През летния семестър на учебната 2019 – 2020 г. в катедра Стопанско управление се проведе курс за докторанти на тема ПРЕПОДАВАНЕ НА УПРАВЛЕНСКИ ЗНАНИЯ. Курсът е част от учебната програма на 3.7 Администрация и управление на катедра Стопанско управление. Ръководител на екипа е проф. д.с.н Цветан Давидков.

Скоро след началото в страната беше обявено извънредно положение, поради което екипът успя да проведе само няколко лекции в обичайна учебна среда. С помощта на ръководителя – проф. Цветан Давидков и с активното участие на докторантите, курсът продължи дистанционно до средата на месец май и в него се включиха 8 докторанти. Работата във виртуална среда не затрудни високата активност и колаборация сред участниците. Екипът сформира онлайн библиотека за съхраняване на литературата, задачите и помощните материали.

Докторантите преминаха през различни теми на преподавателската дейност и разгледаха основните дидактически ориентири на преподаването, разликите при обучението на деца, възрастни и студенти, най-основните образователни парадигми, различните типове обучавани и др. Предоставената литература, практически казуси и самостоятелните задачи, възложени от проф. Давидков, обхванаха всички теми от плана.

Като цяло, курсът ПРЕПОДАВАНЕ НА УПРАВЛЕНСКИ ЗНАНИЯ предоставя широк набор от практически и теоретични познания за преподавателската дейност и е изключително полезен за всеки, който ще се сблъска с нелеката задача да преподава.

Ето и преките впечатления на част от участниците:

Курсът Преподаване на управленски знания, воден от проф. Давидков, дава много практически и теоретични познания за преподавателската дейност. Аз научих тънкости на този занаят - от това как да общуваш със студенти в различните възрасти до детайли на планирането на един учебен час. Осъзнах за колко неща трябва да помисля, преди да застана пред аудиторията, за да се получи смислена и полезна дискусия. Дистанционният формат ми даде възможност да видя различни гледни точки по дадените задачи благодарение и на колегите, с които сформирахме един добър колектив.

Ивона Христова

„Курсът на проф. Давидков дава много добър обзор и основни направления в преподавателската ни мисия. Хареса ми отвореното съдържание, възможността и насърчаването да изследваме обширно темите, както по свое усмотрение и интереси, така и конкретно, по задължителните въпроси, които бяха част от заданията.“

Жасмина Мишева

„За мен курсът беше изключително полезен и приятен, защото предостави една от малкото възможности за академичен диалог между участниците докторанти, което е ценно и обогатяващо преживяване. Материалът, който усвоихме с помощта на серия от лекции и интерактивни задачи, постави здрави основи на преподаването в академична среда, което е едно от задължителните нови познания за всеки докторант.“

Ирина Янчовска

„Изключително полезно бе, че успяхме да видим на практика как от стандартния тип на обучение целият курс на работа се прехвърли в дистанционно онлайн обучение. Смятам, че изучаването как да преподаваме, точно в този динамичен момент бе много полезно за нас като докторанти.“

Ивелин Първанов